Hanka Paldum

Hanka Paldum (Čajniče, 28. aprila 1956.) bosanskohercegovačka je pjevačica i jedna od najeminentnijih interpretatora bosanske sevdalinke.
Svoju više od pet decenija dugu pjevačku karijeru okrunila je brojnim popularnim pjesma, pobjedama na festivalima narodne muzike i nagradama na polju muzičke kulture. Svojim brojnim nastupima izvan Bosne i Hercegovine Paldum i do danas uspješno predstavlja muzičko naslijeđe svoje zemlje.

 Biografija i karijera 
 Počeci 
Rođena je 28. aprila 1956. u Čajniču, od oca Muje i majke Pembe. Kada je imala sedam godina, sa porodicom se seli u Sarajevo. Od prvog razreda osnovne škole pjevala je u školskom horu. Često je nastupala kao solista na školskim priredbama, pjevajući sevdalinke. Na nagovor brata Mustafe, (koji je bio član KUD "Bratstvo"), počela je da pjeva za ovaj amaterski kulturno-umjetnički sastav. Nakon smrti oca upisala je Srednju trgovačku školu i uključila se u KUD Ivo Lola Ribar.
Sa 18 godina se prijavila  i prošla na audiciji Radio Sarajeva, gdje je napravila prve tonske snimke. To su bile sevdalinke, a prva koju je snimila bila je "Moj beharu, ko li mi te bere“. Pobijedila je 1973. na festivalu amatera pjevača "Pjevajmo danu mladosti“ pjesmom "Pokraj puta rodila jabuka“. To joj je omogućilo da u septembru iste godine snimi prvu singl ploču "Burmu ću tvoju nositi / Ljubav žene" uz pratnju Velikog narodnog orkestra Radiotelevizije Sarajevo. Zajednički su ga objavili Muzička produkcija Radiotelevizije Sarajevo i nekadašnji Jugoton.

 Estradni uspjeh 
Upoznaje kompozitora Mijata Božovića koji joj je napisao pjesmu "Zelene oči“, koja je postala hit u tadašnjoj Jugoslaviji. Nedugo nakon toga nastupila je na Ilidžanskom festivalu sa pjesmom "Ja te pjesmom zovem“. S porastom popularnosti izvan Bosne i Hercegovine, počela je snimati pjesme uz instrumentalnu pratnju orkestara Božidara "Bokija" Miloševića ("Još te volim / Živim za nas dvoje") i Ace Stepića ("Ljubav bih ti dala / Starim putem povratka nam nema").    Godine 1975. objavila je prvi kompilacijski album "Hanka Paldum" na kojem su pjesme sa singl ploča koje je Hanka snimila dotad, kao i obrada sevdalinke "Od kako je Banja Luka postala".
Nakon dugogodišnjeg zabavljanja sa Muradifom Brkićem udala se za njega, a potom je krenula i na jugoslavensku turneju kao gost Mehe Puzića. Godine 1979. Muradif i Hanka osnivaju diskografsku kuću “Sarajevo disk“. Milić Vukašinović, koji je snimio album svoje grupe “Vatreni poljubac“ za njihovu diskografsku kuću, napisao je Hanki pjesmu “Voljela sam, voljela” koja je postala veliki hit, a Hanka je dobila Oskar popularnosti za pjevačicu godine.

Poslije toga snima još jedan singl “Odreću se i srebra i zlata“ , a 1980. godine izlazi joj prvi album “Čežnja“. Najveći hit sa ovog albuma bila je pjesma “Crne kose“. Uslijedila je turneja po Jugoslaviji koja je počela u Beogradu, u Domu sindikata  gdje je Hanka održala prvi solistički koncert.
Godine 1982. izlazi joj drugi album “ Sanjam“ na kojem je kompletan autor bio
Milić Vukašinović, a pjesma “Ja te volim“ bila je veliki hit. Album je prodat u tiražu preko milion i po primjeraka. Ponovo je uslijedila turneja širom Jugoslavije.

Ponovo dobija Oskar popularnosti, a nastupa i na "Poselu 2O2" Radio Beograda, kao i na festivalima MESAM i  Ilidža. Godine 1983. prelazi u beogradski Jugodisk. Za taj transfer iz jedne u drugu produkcijsku kuću potpisuje najveći estradni novčani ugovor u SFRJ. Jugodisk izdaje album "Dobro došli prijatelji" na kojem je ponovo kompletan autor muzike i teksta Milić Vukašinović. Singl "Sjajna zvijezdo" a potom i album "Tebi ljubavi“ izdaje 1984. Najveći hit sa albuma bila je pjesma autora Miše Markovića "Pamtim još" sa kojom je nastupila na MESAM-u.

Godine 1985. sa ansamblom Južni vetar snima album “Nema kajanja“. Kompozitor većine pjesama je Miodrag Ilić.

Na festivalu “Vogošća” 1986. pobjeđuje sa pjesmom “Bolno srce“ i izdaje istoimeni album, na kojem je obnovila saradnju sa Milićem Vukašinovićem.
Nakon nastupa na festivalu Ilidža sa pjesmom "Ne kuni ga majko", 1988. izlazi album "Gdje si dušo" na kojem je autor pjesama Perica Simonović. Godine 1989. izlazi album “Kani suzo izdajice” na kojem sarađuje sa Ibrom Mangafićem. Na festivalu “Vogošća” pobjeđuje sa pjesmom "Pokloni mi noćas dušu", a 1990. izlazi album "Vjetrovi tuge". Godine 1991. dobija poziv od reditelja Benjamina Filipovića da se pojavi u filmu "Praznik u Sarajevu".

U aprilu 1992. godine u Sarajevu pojavila se pred skupštinom na građanskom protestu protiv rata i otpjevala čuvene stihove: "Musliman, Srbin i Hrvat, sve je to narod moj" iz svoje pjesme "Bosna je majka moja" i na taj način izrazila nezadovoljstvo blokadom Sarajeva. Ratne godine provela je u opkoljenom Sarajevu, a 1993. bila je u žiriju izbora za mis opkoljenog Sarajeva. Po završetku rata, 1996. godine održava solistički koncert u dvorani Vatroslav Lisinski u Zagrebu, a nastupa i na ljetnom festivalu kulture Baščaršijske noći na kojem izvodi isključivo sevdalinke. Dvadesetogodišnjicu svog rada obilježila je 1999. nizom koncerata u dvorani “Bosanskog kulturnog centra” u Sarajevu, a iste te godine izdala je album “Nek’ je od srca“ na koje su autori pjesama bili Hajrudin Varešanović, Alka Vuica, Amir Kazić Leo. Najveći hitovi su bile pjesme "Svaka rijeka moru stići će" i "Crni snijeg", duetska pjesma sa Harijem Varešanovićem. 
Album "Džanum" izlazi 2001, a objavljuje ga i za područje Srbije. Godine 2003. izlazi album “S kim si takav si“, a 2004. dobija Zahvalnicu grada Sarajeva za lično zalaganje i doprinos u oblasti kulture grada Sarajeva. U novembru iste godine održala je solistički koncert u sarajevskoj Olimpijskoj dvorani Zetra. Gosti na koncertu bili su: Alka Vujica, Halid Bešlić, Esma Redžepova, Saša  Matić, Milić Vukašinović i Josipa Lisac koji su pjevali u duetu sa Hankom.

Nastupa na  Radijskom festivalu Bosne i Hercegovine u Tuzli s pjesmom "Dođi" i na festivalu zabavne muzike “Bihać 2006.” na kojem izvodi pjesmu “Ja nemam snage” u duetu sa autorom pjesme Don Almirom. Krajem 2006. izlazi album “Žena kao žena” u izdanju "Hayat produkcije". Autori nekih od pjesama su Nazif Gljiva, Milić Vukašinović, Zlatan Fazlić – Fazla,  Al'Dino i dr. Neke pjesme sa albuma su snimane u Njemačkoj.

Krajem 2013. godine izlazi album "Što svaka žena sanja" na kojem se nalaze dvije duetske pjesme: "Sofra" sa Kemalom Montenom i "Kad nas vide zagrljene" sa Draganom Mirković, koje su postale hitovi i prije izlaska samog albuma.

 Zanimljivosti 
Snimila je mnoštvo pjesama za arhiv Radio Sarajeva, od kojih je najpoznatija "Stade se cvijeće rosom kititi". Paldum se u Bosni i Hecegovini danas smatra kraljicom sevdaha. Bila je veliki prijatelj s Mehom Puzićem, s kojim je i snimila poznatu duetsku pjesmu "Hajde, dušo, da ašikujemo". Godinama živi u svojoj kući, koja se nalazi u samom centru Sarajeva, blizu Sarajevske pivare.

 Diskografija 

 Singlovi 
 "Burmu ću tvoju nositi / Ljubav žene" (1973)
 "Vrbas / Jesen se naša vratiti neće" (1974)
 "Još te volim / Živim za nas dvoje" (1975)
 "Sve sam tebi dala / Voljela sam oči nevjerne" ("Zelene oči") (1975)
 "Ja te pjesmom zovem / Pokraj puta rodila jabuka" (1975)
 "Plakaću danas, plakaću sutra / Ne vraćaj se više" (1975)
 "Procvala ruža / Sunce grije" (1975)
 "Ljubav bih ti dala / Starim putem povratka nam nema" (1976)
 "Rastasmo se bez pozdrava / Vojnik na straži" (1976)
 "Sve je prošlo kao pjesma / Gdje si, srećo?" (1977)
 "Dosta je bilo ljubavi / Ti si mi sve" (1978)
 "Voljela sam, voljela / Ispijmo jednu čašu" (1979)
 "Odreću se i srebra i zlata / Potraži sreću" (1979)
 "Nikad više / Kamo sreće da ga nisam srela" (1981)
 "Ja te volim / Nikog nema pomoć kad ti treba" (1982)
 "Sanjam / Uzalud mi tražiš oproštaj" (1982)

 Albumi 

 Iz bosanske sehare (1979)
 Čežnja (1980)
 Sanjam (1982)
 Dobro došli, prijatelji (1983)
 Tebi, ljubavi (1984)
 Nema kajanja (1985)
 Bolno srce (1986)
 Gdje si, dušo (1988)
 Kani, suzo, izdajice (1989)
 Vjetrovi tuge (1990)
 Uzalud behari mirišu (1992)
 Stežem srce (1995)
 Nek' je od srca (1998)
 Džanum (2001)
 S kim si takav si (2003)
 Žena kao žena (2006)
 Sevdahom kroz vrijeme (2007)
 Hanka uživo (2007)
 Sevdah je ljubav (2008)
 Što svaka žena sanja (2013)

 Kompilacije 
 "Hanka Paldum" (1975)
 "Srebro i zlato" (1979)
 "Hanka i Miroslav" (1983)
 "Hitovi (Hanka Paldum) (1985)
 "Rifat Tepić / Nedžad Esadović / Hanka Paldum / Hasan Dudić – Koktel" (1987)
 "Hanka - Najljepše pjesme / Zelene oči" (1989)
 "Hanka" (1991)
 "Šerif, Hanka, Mladen, Osman – Najljepše pjesme iz umjetničke radionice" (1992)
 "Hanka - Kraljica folka 1" (1997)
 "Hanka - Kraljica folka 2" (1997)
 "Hanka - Zlatna kolekcija" (2012)
 "Hanka Paldum – 34 Najljepše pjesme"

 Ostalo 
 Sjajna zvijezdo (sevdalinke uz pratnju Omera Pobrića)
 Najljepše pjesme 1
 Najljepše pjesme 2
 [[Iz kulturne baštine Bosne i Hercegovine' (Sejo Pitić i Hanka Paldum)|Iz kulturne baštine Bosne i Hercegovine (Sejo Pitić i Hanka Paldum)]]
 Hanka Paldum / Halid Bešlić - Pjesme koje smo voljeli 3

 DVD, VHS 
 Jašar Ahmedovski, Lepa Lukić, Zorica Minić, Hanka Paldum – Hit (1983)
 Hanka Paldum s prijateljima (Zetra 2004)

Reference

 Vanjski linkovi 

 Zvanična stranica 


Kategorija:Rođeni 1956.
Kategorija:Jugoslavenske pjevačice
Kategorija:Bosanskohercegovačke pjevačice
Kategorija:Sevdalije
Kategorija:Biografije, Čajniče
Kategorija:Živi ljudi